ନୂଆଦିଲ୍ଲୀ : ମହାମାରୀ କରୋନା ପାଇଁ ବିଶ୍ୱବ୍ୟାପୀ ଲକଡାଉନ ଭଳି ସ୍ଥିତି ପାଇଁ ଜର୍ମାନୀରେ ୩ ମାସଧରି ଫସି ରହିଥିବା ପୂର୍ବ ବିଶ୍ୱ ଚେସ ଚମ୍ପିଆନ ବିଶ୍ୱନାଥନ୍ ଆନନ୍ଦ ଶେଷରେ ଭାରତ ଫେରିଛନ୍ତି । ଏୟାର ଇଣ୍ଡିଆ ବିମାନ ଯୋଗେ ଶନିବାର ବେଙ୍ଗାଲୁରରେ ପହଂଚିବା ପରେ ଶ୍ରୀ ଆନନ୍ଦ ଖୁସି ବ୍ୟକ୍ତ କରିଛନ୍ତି।
ଗତ ଫେବୃଆରୀ ମାସରେ ବୁନ୍ଦେସଲିଗ ଚେସ ଲିଗ ଖେଳିବାକୁ ଶ୍ରୀ ଆନନ୍ଦ ଜର୍ମାନୀ ଯାଇଥିଲେ। ସେ ମାର୍ଚ୍ଚରେ ଭାରତ ଫେରିଥାନ୍ତେ । ମାତ୍ର କରୋନା ମହାମାରୀ ପାଇଁ ଅଧିକାଂଶ ଦେଶରେ କଟକଣା ଲାଗିଗଲା। ଯେଉଁଥିପାଇଁ ଖେଳ ମଧ୍ୟ ବନ୍ଦ ହୋଇଗଲା। ବିମାନ ଚଳାଚଳ ବନ୍ଦ ଥିବା ଯୋଗୁ ଶ୍ରୀ ଆନନ୍ଦ ସେଠାରେ ଫସି ରହିଥିଲେ। ଶନିବାର ଏୟାର ଇଣ୍ଡିଆ ବିମାନରେ ଦିଲ୍ଲୀ ଓ ସେଠାରୁ ବେଙ୍ଗାଲୁର ଯାଇଥିଲେ। ତାଙ୍କ ପତ୍ନୀ ଅରୁଣା କହିଛନ୍ତି ଯେ, ଶ୍ରୀ ଆନନ୍ଦ ଭାରତ ଫେରି ଖୁସି ବ୍ୟକ୍ତ କରିଛନ୍ତି । ବିଦେଶରୁ ଫେରିଥିବାରୁ ଶ୍ରୀ ଆନନ୍ଦଙ୍କୁ ସଂଗରୋଧରେ ରହିବାକୁ ପଡିବ। ପରୀକ୍ଷା ପରେ କରୋନା ସଂକ୍ରମଣ ନଥିବା ଜଣାପଡିଲେ ତାଙ୍କୁ ଆଉ ୭ ଦିନ ସଂଗରୋଧରେ ରହିବାକୁ ପଡିବ। ତା'ପରେ ୧୪ ଦିନ ଶ୍ରୀ ଆନନ୍ଦ ଘରେ ଅଲଗା ରହିବେ ବୋଲି କର୍ଣ୍ଣାଟକ ସ୍ୱାସ୍ଥ୍ୟ ବିଭାଗ ଅଧିକାରୀ ସୂଚନା ଦେଇଛନ୍ତି ।
